google/wiki40b huggingface dataset:
רשם

רשם הוא אדם המוסמך, לפי החוק בישראל, להכריע בבית המשפט בסכסוכים מסוימים בין צדדים. הרשמים פועלים במסגרת הרשות השופטת לצידם של השופטים, אולם סמכויותיהם מוגבלות ומועטות ביחס לסמכויות השופטים. כמו השופטים, הם אמורים למלא את תפקידם על-פי החוק, ללא משוא פנים ובלי שיופעלו עליהם לחצים להטיית הדין.
פעולתם של רשמים בישראל מוסדרת בחוק בתי המשפט [נוסח משולב], התשמ"ד-1984 ובחוק בית הדין לעבודה, התשכ"ט-1969, בהתאם לסעיף 21 לחוק יסוד: השפיטה אשר קובע כי "לבית משפט יכול שיהיה רשם, בין שופט ובין שאינו שופט".
פרק ג' בחוק בתי המשפט עוסק במינוים של רשמים וסמכויותיהם. בהתאם לחוק זה, רשם מתמנה על ידי נשיא בית המשפט העליון באישור שר המשפטים. אדם כשיר להתמנות לכהונת רשם או סגן רשם אם הוא שופט או כשיר להתמנות כשופט של בית משפט השלום. לפיכך, רשם הוא תמיד בעל השכלה משפטית, הנרכשת בבתי ספר למשפטים.
רשמים פועלים בבית המשפט העליון, בתי המשפט המחוזיים, בתי משפט השלום ובתי הדין לעבודה.
פנחס רובין

לקריאה נוספת

הדס מגן, פנחס רובין:"אני קורא עכשו פי שישים מסמכים", עורך הדין ואיש הסוד של האלפיון העליון, בלי כפית של כסף - 10 סיפורי הצלחה עסקיים, עורך איתמר לוין, הוצאת ידיעות אחרונות - גלובס, 2006, עמודים 201 - 224
דורון פישלר

ביוגרפיה

פישלר גדל במושב יעד, כבן למשפחה בת ארבעה ילדים. בשנת 2000 הקים יחד עם עינת חורשי את אתר עין הדג שמטרתו לשמש כתחליף לביקורות הקולנוע בתקשורת הממוסדת. הוא משמש כמבקר קולנוע באתר וואלה! NEWS ככותב בתחומי קולנוע ומשחקי הכס באתר Time Out ישראל ובעבר כתב בנושאי מדע, טכנולוגיה ומרשתת באתרים mako ו-Nana10. באפריל 2017 החל להגיש תוכנית פודקאסט בתאגיד השידור הישראלי בשם "המובן מאליו" - "סיפורים מעניינים מאחורי דברים שנראים מובנים מאליהם".

משחקי הכס

בנוסף לכתיבתו בתחום הקולנוע, נהג פישלר לעסוק בקביעות בכתיבת סיכומים לפרקים בסדרת "משחקי הכס", אשר מבוססת על סדרת הספרים "שיר של אש ושל קרח", החל מהעונה השלישית של הסדרה. בתחילה, באתר התוכן "וואלה! NEWS", והחל מהעונה הרביעית, באתר התוכן "Time Out ישראל".
בעונה החמישית פרסם פישלר סרטונים שסיכמו בצורה מתומצתת והומוריסטית את הפרקים (פרט לספיישל אחד שעסק בהשוואה בין צופים שקראו את הספרים לצופים שלא), ואליהם הוא קישר בעיקר דרך "עין הדג" ו-Time Out.

המובן מאליו

באפריל 2017 החל פישלר להגיש את הפודקאסט "המובן מאליו", המתאר את ההיסטוריה, המדע והפילוסופיה מאחורי תופעות שהשתרשו בתרבות. הפודקאסט עלה במסגרת רשת הפודקאסטים של תאגיד השידור כאן. בין השאר, הפרקים מתארים את ההיסטוריה הפוליטית והבוטאנית של פרי הבננה, עוסקים במקורות לסימן הלב, בהיווצרות דמות הזומבי בקולנוע ובטלוויזיה, ובשורשיו של סיפור כיפה אדומה. ביולי 2017 הסתיימה העונה הראשונה של "המובן מאליו". במרץ 2018 התחילה העונה השנייה של "המובן מאליו" והסתיימה ביוני. ב-2017 ערך פישלר מספר הרצאות בשם "המובן מה-LIVE" ברוח פרקי הפודקאסט.

התשובה

בנובמבר 2018 החל פישלר להגיש את פודקאסט "התשובה", בו הוא מספק תשובות למגוון שאלות: "הקטנות והגדולות, הטפשיות והמחוכמות, המוזרות והמרתקות של החיים".

חיים אישיים

בפרק "על הפנים" בפודקאסט "המובן מאליו" סיפר פישלר כי הוא סובל מפרוסופגנוזיה, קושי בזיהוי פנים.
ערק

ערק (או ארק. בערבית: عَرَق) הוא משקה אלכוהולי השייך למשפחת משקאות אניס המיוצר בעיקר בירדן, לבנון, מצרים וישראל. הופק לראשונה בארצות ערביות וים תיכוניות כמו: ישראל, לבנון, סוריה וטורקיה. מקור השם ערק בערבית, ומשמעותו היא "זיעה" (בשל תהליך הזיקוק באידוי וטפטוף).
את הערק מייצרים על ידי התססה וזיקוק של ענבים או תמרים וטפטוף הנוזל הנוצר בתהליך זה על זרעי או עלי האניס המיובשים, שמקנים לו את טעמו הייחודי. המשקה שקוף כמים (חסר צבע) ובעל תכולת אלכוהול של 40% - 80%. תכולת האלכוהול חייבת להיות גבוהה, משום שמקור טעמו של המשקה הוא בשמנים האתריים של האניס, ואלו מומסים באלכוהול. כמו וודקה ומשקאות אלכוהוליים אחרים, צריכה מרובה שלו עלולה להוביל לאלכוהוליזם ולנזק בריאותי.
את הערק מקובל לשתות עם קרח או מים קרים. בערבוב המשקה עם מים, יורד ריכוז האלכוהול ועימו יכולת המסת השמנים האתריים. ירידה ביכולת ההמסה, מוציאה את השמנים מן התמיסה והם מופיעים כתרחיף של טיפות שמנים אתריים זעירות בתוך המשקה, ובמצב זה מקבל הערק מראה "חלבי". הערק דומה למשקה הטורקי ראקי ולמשקה היווני אוזו. ניתן גם להגיש עם תמצית שקדים (רוזטה), עם נענע או לימון. לפעמים מוסיפים שורש אקסוס (שוש קירח) או וניל לבקבוק. ביוון נהוג להכין משקה ערק בתוספת מסטיקא. בפי יהודי מרוקו נקרא הערק "מחייה". משקה נוסף בסגנון הערק הוא ה"בוּכַה", המופק מתאנים ומיוצר בעיקר בקרב יהודי צפון אפריקה.
ערק שמקורו באזור זחלה שבלבנון מובדל מערק אחר בכינוי "ערק זחלאווי", ונחשב כיוקרתי יותר. אחד המותגים הבולטים בישראל הוא עלית הארק, המיוצר על ידי יקב הגליל, בבעלות משפחת גולד משנת 1824.] בקום המדינה, בעקבות תקופת הצנע ובזכות מחירו הזול של הערק, הוא נהפך לפופולרי בקרב העולים החדשים.
בשנים האחרונות, עקב התייקרות מחירי האלכוהול בישראל, הערק הפך פופולרי. ב-1 ביולי 2013, בעקבות רפורמה במיסוי על משקאות חריפים, הוכפל מחירו של בקבוק ערק, לצד הוזלה במחיריהם של משקאות אלכוהוליים יקרים יותר.
אדוארד קינאן

מוצא ונעורים, קריירה מוקדמת

קינאן נולד בכלכותה ב-1885 למשפחה ממוצא אנגלו-אירי. כשהיה בן 10 שנים מת אביו, אמו נשאה מחדש, והוא נשלח לדבלין וחונך שם על ידי סביו ודודיו. ב-1903 החל את לימודיו במכללה הצבאית המלכותית בסנדהרסט , וב-1905 גויס לצבא הודו הבריטית בדרגת קצונה.
לפני מלחמת העולם הראשונה שירת שירות מבצעי בגבולה הצפון מערבי של הודו. במהלך המלחמה לחם בחזית המערבית ובמערכה במסופוטמיה. הוא הצטיין בלחימה ואף נפצע.
לאחר המלחמה שב להודו ושימש כקצין מטה במהלך המלחמה באפגניסטן ב-1919 והמערכה לאחריה בוזיריסטן. על עבודת המטה המצטיינת בתקופה זו קיבל את תואר מסדר האימפריה הבריטית. ב-1930 נשלח ללימודים בבית ספר לפיקוד ומטה, כאות להתאמתו לדרגות הגבוהות של הפיקוד הצבאי. קינאן המשיך לשרת בתפקידי פיקוד והדרכה, וב-1936 היה לשלישו של המלך אדוארד השמיני בתקופת כהונתו הקצרה. בסוף 1937 קיבל דרגת מייג'ר ג'נרל. במרץ 1938 נאלץ לצאת לחופשה בשל לחץ דם גבוה, אך שב לשירות בחודש יולי 1938.

שירות במלחמת העולם השנייה

בתחילת מלחמת העולם השנייה, קינאן עדיין שהה בהודו, אך ב-1941 הועלה לדרגת לוטננט ג'נרל, ונשלח על ידי גנרל ארצ'יבלד ויוול, מפקד פיקוד המזרח התיכון לפקד על כוח עיראק, יחידה בגודל של כגיס שהתגבשה ממקומות שונים, ושימשה לדיכוי מרד רשיד עאלי אל-כילאני במאי 1941. על הכוח פיקד מייג'ר ג'נרל ויליאם ארצ'יבלד קנת' פרייזר, אך ככל שהתגבש הכוח וגדל, לאחר הנחיתות הראשוניות של דיוויזיית חיל הרגלים ההודית ה-10, שנחתו בבצרה וחברו לכוחות שהגיעו מארץ ישראל ולכוחות שהיו מוצבים כבר בעיראק ובירדן, חל צורך בפיקודו של קצין בכיר יותר מפרייזר. ב-8 במאי 1941 הגיע קינאן לבצרה, והחליף שם את פרייזר בפיקוד על כוח עיראק.
המצב הפוליטי חייב פעולה כנגד אנשי צרפת של וישי בסוריה ובלבנון, סמוך לאחר הפעולה בעיראק. בתחילה היה התכנון להשתמש בכוחות אוסטרלים בפיקודו של מייג'ר ג'נרל ג'ון לאווראק וכוחות צרפת החופשית, אולם לאחר הימים הראשונים של הלחימה נראה היה כי יש צורך בתגבור הכוחות, ולפיכך נשלח חלק מכוח עיראק, בפיקודו של קינאן, לסייע בכיבוש סוריה. במסגרת המערכה בסוריה ובלבנון נעו כוחותיו של קינאן במעלה נהר הפרת וכוח נוסף נע דרך המדבר אל תדמור.
באוגוסט 1941, היה קינאן בין מתכנני הפלישה הבריטית-סובייטית לאיראן שנועדה להציב שם משטר התומך במטרות בעלות הברית. גם בפלישה זו השתתף כוח עיראק, ואף היא הסתיימה בהצלחה בכך שהשאה הפרו-גרמני הוחלף בבנו, מוחמד רזא שאה פהלווי, ששמר נאמנות לבנות הברית.
בשנת 1942 קיבל את התואר "סר", ותואר אביר מסדר האימפריה ההודית. באוגוסט 1942 קיבל דרגת גנרל. ב-1943 פרש בשל סיבות רפואיות, ושב לבריטניה. ב-1945 מונה לאביר במסדר האמבט. את פרישתו בילה בחיים שלווים במחוז סומרסט עד מותו בשנת 1960.
אפג'

יהודי אפג'

היהודי הראשון שידוע שחי בכפר הוזכר במפקד משנת 1747. רוב היהודים במקום עסקו במסחר, מלאכה וחקלאות. הקהילה התארגנה במחצית הראשונה של המאה ה-18 והקימה בית כנסת, בית עלמין וחיידר.
בשנת 1930 התגוררו במקום 109 יהודים ובשנת 1944 92 יהודים.
כשנה אחרי פרוץ מלחמת העולם השנייה בספטמבר 1939, גויסו כעשרים יהודים מבני הכפר לעבודות כפייה.
ב-14 באפריל 1944, כמה שבועות לאחר כניסת הצבא הגרמני להונגריה, הועברו כל תושבי הכפר היהודיים לעיר המחוז נירג'האזה ומשם גורשו למחנה ההשמדה באושוויץ.
ניצולי השואה הבודדים שנותרו מהקהילה חזרו לכפר, נתקלו בגילויי אנטישמיות מצד התושבים ועזבו את המקום תוך זמן קצר.
דיוויזיית הפאנצר התשיעית (ורמאכט)

היסטוריה

הדיוויזיה הוקמה ב-10 בנובמבר 1938 כדיוויזיה קלה, בשם הדיוויזיה הקלה הרביעית, על בסיס הדיוויזיה הממונעת בצבא האוסטרי, והועמדה תחת פיקוד אלפרד פון הוביקי. הדיוויזיה לחמה במהלך המערכה בפולין כחלק מהקורפוס ה-18 במסגרת הארמייה ה-14, וכהפקת לקחים מהמערכה, הוסבה הדיוויזיה ב-3 בינואר 1940 לדיוויזיית פאנצר, יחד עם הדיוויזיות הקלות ה-1, ה-2, וה-3. במהלך המערכה על צרפת לחמה הדיוויזיה כחלק מהארמייה ה-18 בהולנד, ובשלב השני כחלק מהקורפוס הממונע ה-14 במסגרת קבוצת הפאנצר קלייסט. במהלך המערכה בבלקן לחמה הדיוויזיה כחלק מהקורפוס הממונע ה-40 במסגרת הארמייה ה-12, והובילה את הארמייה בקרבות ביוגוסלביה וביוון. במהלך מבצע ברברוסה לחמה הדיוויזיה כחלק מהקורפוס הממונע ה-14 במסגרת ארמיית הפאנצר הראשונה, ובמהלך הקרב על מוסקבה לחמה כחלק מהקורפוס הממונע ה-48 במסגרת ארמיית הפאנצר השנייה, ולאחר מכן במסגרת הארמייה השנייה. לאחר מכן נשארה הדיוויזיה בזירה המרכזית, ואף השתתפה בקרב רז'ב השני.
ביולי 1943 לחמה הדיוויזיה בקרב קורסק כחלק מקורפוס הפאנצר ה-47 במסגרת הארמייה התשיעית, וספגה במהלכו אבדות כבדות. לאחר מכן הועברה הדיוויזיה לזירה הדרומית, והשתתפה בקרב דנייפר כחלק מהארמייה השישית וארמיית הפאנצר הראשונה לסירוגין.
באביב 1944 הועברה הדיוויזיה לחזית המערבית, שם השתתפה בקרב פאלז, ולאחר מכן בקרבות בבלגיה. בדצמבר 1944 לחמה הדיוויזיה בקרב על הבליטה, כחלק מקורפוס הפאנצר ה-47 במסגרת ארמיית הפאנצר החמישית, ואף השתתפה במצור על בסטון. בהמשך לחמה הדיוויזיה בקרבות בגרמניה, ואף כותרה בכיס הרוהר, שם נכנעה ב-18 באפריל 1945.
נסים משיח

נסים משיח (1906, בולגריה - 8 באפריל 1983, ישראל) היה דוקטור לחקלאות, ממקימי בית הספר החקלאי עין כרם. שימש כמורה לחקלאות בגימנסיה הרצליה, מקווה ישראל ובבית הספר החקלאי כדורי. למשך תקופה קצרה החליף את נתן פיאט כמנהל בית הספר כדורי.

ביוגרפיה

משיח נולד ב-1906 בבולגריה לאביו יעקב משיח. למד חקלאות באוניברסיטה והשלים לימודי דוקטורט מטעם המחלקה החקלאית באוניברסיטת נאפולי שבאיטליה. עלה לארץ ישראל ב-1931 והחל ללמד במגמה לחקלאות בגימנסיה הרצליה. בהמשך עבר ללמד במקווה ישראל. בשנים 1943 עד 1946 שימש כמורה בבית הספר כדורי. ב-1948 היה שותף להקמת בית הספר החקלאי עין כרם. ב-1957 מונה לנהל את בית הספר החקלאי כדורי במקום נתן פיאט אך מילא תפקיד זה תקופה קצרה וחזר ללמד במקווה ישראל. פרש מעבודה ב-1981.
נישא ללילי משיח. נפטר ב-1983 ונקבר בבית הקברות בחולון.
טוטו

היסטוריה

הימורי כדורגל החלו באנגליה על ידי יזמים פרטיים ב-1921 ונדעו בשם Football pools או בקיצור "the pools". מקור השם "טוטו" הגיע לארץ מגרמניה (אצלם נוסד המפעל בשנת 1948 על ידי עמותות הספורט לאחר מלחמת העולם השנייה כשלא היה מימון ציבורי לקידום הספורט) הוא נבע מהמילה הצרפתית טוטאליזטור (totalisateur) המתייחסת לחישוב סטטיסטיקות והימורים, הז'רגון הצרפתי אומץ על ידי הגרמנים ובהמשך המאה קוצר ל"טוטו" מטעמי נוחות ושיווק. ממנו גם נבע השם לטורניר הכדורגל האירופאי - גביע האינטרטוטו.
הימורי כדורגל בישראל הופעלו לראשונה על ידי העיתון "ספורט ישראל", שפרסם ב-14 באוגוסט 1951 טור ניחושים בן 12 משחקים, שנקרא בשם "נחשון". הטור פורסם ביום שני, והקוראים התבקשו לגזור אותו ולשלוח למשרדי המערכת בתל אביב עד ליום חמישי. כבר בשבוע הראשון השתתפו במפעל מאות מהמרים. ביוני 1955 המליצה לממשלה ועדה בראשותם של יצחק בן-אהרון ושלום זיסמן, ועדה שהוקמה כדי לבחון דרכים לקידום הכושר הגופני של בני-הנוער, להקים את ה"ספורטוטו" לפי מודל הטוטו האירופי, שההכנסות משמשות כמימון לקידום הספורט. אך תחילה מפעל הפיס ומשרד האוצר התנגדו להקמת מפעל הגרלות מתחרה לפיס בטענה שהשוק בישראל קטן מדי.
מפעל הספורטוטו, כפי שכונה אז, נוסד בדצמבר 1957, עם פתיחת עונת הכדורגל 1957/1958. הטפסים היו נשלחים בדואר בצירוף דמי ההשתתפות, שעמדו אז על 250 פרוטה לכל שני טורים. בשבוע הראשון היה מספר המנחשים 5,198, והפרס הראשון היה 1,000 לירות.
כיום כדי לזכות בפרס הראשון יש לנחש נכונה 16 משחקים. בשנות השישים נדרש המהמר לנחש נכונה רק 12 משחקים, אך במהלך השנים הוגדל מספר המשחקים, כדי להקטין את הסיכוי לזכייה בפרס הראשון, וכך להציג פרסים גדולים יותר, שימשכו יותר מהמרים (התחרות עם הלוטו השפיעה על מהלך זה).
סביב משחק זה התפתחה תעשייה של מומחים וחברות המציעות אסטרטגיה חכמה להימורים המבוססות על סטטיסטיקות של הקבוצות, עדכונים בנוגע לסגל השחקנים (פצועים, מורחקים וכו') ועוד. בעיתוני הספורט של יום חמישי נוהגים לפרסם את המלצותיהם של כדורגלני עבר בנוגע למשחקים, במטרה לסייע למהמרים בניחוש התוצאות.

הארגון

מליאת המועצה (הדירקטוריון) כוללת 11 חברים: נציגי ציבור, נציגי הממשלה (משרדי הספורט והאוצר) ונציגי הספורט. עד הקמת המועצה הלאומית ב-2013 על ידי שרת התרבות והספורט, לימור לבנת, כללה מליאת מועצת הטוטו 18 חברים. חברי המליאה ממונים לשלוש שנים ע”י השרים הממונים על ביצוע החוק: שר המדע, התרבות והספורט ושר האוצר. יו”ר המועצה הוא נציג הציבור.
הרווחים שנותרים בידי המועצה לאחר חלוקה לפרסים (כ-50% מההכנסות) ולתפעול (כ-15%), מוקצבים לקידום הספורט בישראל.

הימורים על מרוצי סוסים

בשנת 2013, החלה המועצה להסדר ההימורים בספורט להפעיל תוכנית הימורים על מרוצי סוסים הנערכים בבריטניה בשם רייסר (Racer). הימורי הסוסים זכו להצלחה רבה וההכנסות מהם הגיעו ל 387 מיליון ש"ח בשנת 2015.
באוגוסט 2016, הודיע שר האוצר, משה כחלון על כוונתו לבטל את ההימורים על מרוצי הסוסים.

הזכייה הכי גדולה בישראל

הזכייה הגדולה ביותר ליחיד בטוטו בישראל היא 53 מיליון ש"ח (נכון ל-2007) אבל הוצעו גם פרסים גדולים יותר כמו 55 מיליון ו-60 מיליון ש"ח.

משחקים באחריות

המועצה הקימה ביוזמתה ועדה ציבורית בראשות שופט לקביעת קוד אתי לפעילותה. המלצות הוועדה אושרו ככתבן וכלשונן והמועצה פועלת לפיהן. המועצה אף עומדת בסטנדרטים העולמיים של "משחקים באחריות".
אנסלם מקנטרברי

חייו

אנסלם נולד בעיר אאוסטה שבממלכת בורגונדיה. אאוסטה ממוקמת באזור האלפים האיטלקיים, קרוב לגבולות של צרפת ושווייץ בני ימינו. עזב את ביתו בגיל 23 ונסע לצרפת. ב-1059 הוא נמשך לנורמנדי מתוך רצון להתקרב אל אב המנזר הבנדיקטיני בבק, לנפרנק. שנה לאחר מכן הוא נכנס למנזר. שלוש שנים מאוחר יותר, ב-1063, כאשר לנפרנק נעשה לאב המנזר בקאן, אנסלם נבחר לראשון הנזירים.
ב-1078, עם מותו של הנזיר הרלוויין, המייסד והאב הראשון בבק, אנסלם נבחר לאב המנזר. תחת משטרו, בק נעשה למקום מפורסם בלמדנותו. שם כתב אנסלם את יצירותיו הפילוסופיות הראשונות, ה"דיאלוגים על האמת" ו"בחירה חופשית", ושניים מהכתבים המפורסמים שלו, ה"מונולוגיון" וה"פרוסולגיון". כאב המנזר בבק, אנסלם נקרא פעמים רבות לעמוד מקרוב על מצבם של נכסי המנזר באנגליה, וכך הפך למועמד מוביל לרשת את לנפרנק כארכיבישוף של קנטרברי.
כאשר לנפרנק מת, ב-1089, המלך ויליאם השני בחר שלא למנות איש למשרה הפנויה. ב-1093, חלה המלך, חשב שהוא עומד למות ומינה את אנסלם לארכיבישוף. במשך ארבע השנים הבאות הייתה יריבות מתמדת בין המלך לאנסלם, על רקע הזכויות והפריבילגיות של הכנסייה. אנסלם ביקש את עזרת ראשי הכנסייה ברומא ביריבות זו; ב-1097 הוא קיבל את רשותו של ויליאם לנסיעה, אך קיבל עזרה מועטת מהיושבים ברומא. כאשר ניסה לחזור לאנגליה, ויליאם לא איפשר לו להיכנס לאנגליה.
ויליאם מת ב-1100 ויורשו, הנרי הראשון, הזמין את אנסלם חזרה לאנגליה. ב-1103 הנרי גירש את אנסלם חזרה לגלות. לאחר פשרה עם הנרי ב-1107, אנסלם הורשה לחזור לאנגליה, שם הוא חי עד מותו ב-1109. הוא נעשה לקדוש ב-1494, ובשנת 1720 הוכרז כ"דוקטור של הכנסייה".

כתבים

פילוסופים מכירים את אנסלם בעיקר כמנסח ההוכחה האונטולוגית לקיום האל. אך המונח "אונטולוגי" נכנס לשימוש לראשונה אצל קאנט, ויש מקום לדון האם הוכחתו של אנסלם היא אכן אונטלוגית. אנסלם גם כתב עוד כמה הוכחות לקיומו של האל, המבוססות על יסודות קוסמולוגיים או טלאולוגיים.
תאולוגים מערביים רואים חשיבות בתורתו של אנסלם, מכיוון שהוא חשב לראשונה על התאוריה של "כפרה על ידי החלפה", בספרו "למה אלהים נעשה לאדם?". אנסלם טוען, כי החטא של האדם מפריע לצדקתו של האל, ושהאל אינו יכול לגאול את האדם כל עוד צדקתו אינה מושלמת. מכיוון שכל אדם חוטא, אף אדם אינו יכול להיות צודק בעיני האל. לפיכך, האל שלח את ישו, שמותו וקומו לתחייה השלימו את צדקתו של האל ואפשרו את גאולת האדם. כאן אנסלם ייסד את אחד מתאוריות הכפרה המרכזיות בהיסטוריה של התאולוגיה הנוצרית. התאוריה הזו אינה מקובלת על הכנסייה האורתודוקסית המזרחית, ויש המחשיבים אותה כאבן היסוד במחלוקת בין הכנסייה המזרחית למערבית.

בתרבות

בהקומדיה האלוהית מאת דנטה אליגיירי מזכיר אותו הדובר בקנטו 12 של "העדן", בונוונטורה הקדוש, כשרוי בגן העדן של התאולוגים והפילוסופים יחד עם מלומדי דורו הוגו מסנט ויקטור, פטרוס קומסטור, פדרו הספרדי, יוחנן כריסוסטומוס, יואכים מפיורה ותומאס אקווינס.
פסגת בישוף (אנטארקטיקה)

היסטוריה

הפסגה התגלתה במהלך מיפוי הרכס על ידי הסקר הגאולוגי של ארצות הברית (USGS). שמו של ההר ניתן לו על ידי הוועדה המייעצת לשמות אנטארקטיים בשנת 1963, והוא נקרא על שם מוזיאון בישופ שבהונולולו, אשר פעל לחקר אנטארקטיקה.
נטליה ז'וקובה

ראשית הקריירה

ז'וקובה הופיעה לראשונה באליפות העולם לנוער בגיל 12, בשנת 1991, והגיעה בתיקו למקום ה-3 וה-4 בקטגוריית "12 ומטה", בתוצאה של 7.5 מתוך 11. היא זכתה באליפות אירופה לנערות מתחת לגיל 14 בשנת 1993, בתוצאה של 7.5 מתוך 9, ואחר כך באליפות אירופה לנערות מתחת לגיל 16 בשנת 1994 בתוצאה של 7 מתוך 9. באותה שנה זכתה באליפות העולם לבנות מתחת לגיל 16 בסגד באותה תוצאה. בשנת 1995 סיימה במקום השני באליפות העולם לנשים מתחת לגיל 20 בהאלה בתוצאה של 9 מתוך 12.
ז'וקובה בת ה-16 הייתה הצעירה בין המתחרות באליפות השחמט לנשים באוקראינה בשנה הראשונה שבה התחרתה. היא זכתה באליפות בחלוקת המקום הראשון-שני, בתוצאה של 6 נקודות מתוך 10 אפשריות.

הצלחה בינלאומית

ב-1998 ז'וקובה חלקה את המקום הראשון והשני בתחרות בבלגרד, שבסרביה, בתוצאה של 6 מתוך 9. באותה שנה זכתה במקום הראשון בפסטיבל השחמט לנשים בחרונינגן, שבהולנד, בתוצאה של 7 מתוך 10. בשנת 1999 זכתה בגביע האיחוד האירופי לנשים בנובה גוריצה בתוצאה של 5.5 מתוך 7. באותה שנה הגיעה למקום השני בתחרות הנשים האזורית באלושטה בתוצאה של 6.5 מתוך 9. בשנת 2000 זכתה באליפות האיחוד האירופי לנשים בבתומי, שבגאורגיה, בתוצאה של 13 מתוך 19.
סטפני טאבס ג'ונס

ביוגרפיה

ג'ונס נולדה ב-10 בספטמבר 1949 בקליבלנד, אוהיו, שם התבגרה ולמדה תואר ראשון בעבודה סוציאלית. בשנת 1974 סיימה לימודי דוקטורט במשפטים. התחתנה בשנת 1976. היא החלה לעבוד כשופטת וכתובעת מקומית. היא עבדה כתובעת עד שהחלה לעבוד בקונגרס. בשנת 1990 ניסתה להיבחר לבית המשפט העליון של אוהיו, ללא הצלחה. בשנת 1998 נבחרה לראשונה לבית הנבחרים עם רוב של כ-80% על פני מועמד הרפובליקני ומועמד עצמאי. היא נבחרה שוב לתפקיד בשנים 2000, 2002, 2004 ו-2006 כאשר תמיד ניצחה ברוב של למעלה מ-75%. בשנת 2004 קיבלה 100% מהקולות לאחר שהייתה המועמדת היחידה.
בבחירות לנשיאות ארצות הברית שנערכו בשנת 2008 תמכה ג'ונס בהילרי קלינטון בפריימריז הדמוקרטים, אך הכריזה על תמיכה בברק אובמה לאחר שקיבל את המועמדות הדמוקרטית.
ג'ונס נפטרה כתוצאה מדימום מוחי ב-20 באוגוסט 2008.
מדד מחירי תשומות בסלילה

מדד מחירי תשומות בסלילה הוא מדד המתפרסם על ידי הלשכה המרכזית לסטטיסטיקה, המהווה אחד מסוגי מדדי המחירים החודשיים, ומחשב על עלות סלילת ואחזקת קטע כביש.

חישוב המדד

המדד המחושב בטכניקות סטטיסטיות ומיועד למדוד את שינויי המחירים של סל מוצרים ושירותים הדרושים לסלילת ולאחזקת כבישים כגון: מחירי מצע, אספלט, ברזל, שכר עבודה בענף ועוד. המדד נקוב בנקודות המבטאות את היחס במחירי הסל ביחס לתקופת הבסיס, שבה נקבעה רמת המחירים ברמה של 100 נקודות. סל המוצרים ותקופת הבסיס מוחלפים מדי זמן מה, וזאת בהתאם לשינויים הטכנולוגיים, שינויי התקינה והשינויים בביקוש. תקופת הבסיס הנוכחית היא שנת 2004 ותקופת הבסיס שקדמה לה היא 1992.
המדד מורכב משלושה תתי מדדים: תשומות בכבישים עירוניים, תשומות בכבישים בין עירוניים, ותשומות לסלילת כביש חדש. המדד משמש בדרך כלל גורמים בענף התשתית, עבודות עפר ופיתוח סביבתי, לצורך הצמדת סכומים בהתקשרות ביניהם.
סיימון בייקר

ביוגרפיה

בייקר נולד בטסמניה אוסטרליה לאם מורה ולאב פרמדיק. הוריו התגרשו בהיותו ילד, ומאוחר יותר נישאה אימו בשנית. לבייקר אחות ואח למחצה. בצעירותו היה בייקר ספורטאי ועסק בגלישת גלים ובכדור-מים. הוא סיים את לימודי התיכון שלו ב-1987.
לאחר מכן הוא החל ללמוד רפואה, אך הוא הפסיק לטובת קריירת המשחק שלו. הוא החל להופיע בסדרות אוסטרליות בסוף שנות ה-80. הוא הופיע בכמה קליפים של זמרים מקומיים באוסטרליה. הוא שיחק בתפקידי אורח בסדרות "E Street", "קרוב רחוק" ו"תיכון הלבבות השבורים".
ב-1995 הוא היגר לארצות הברית. ב-1997 הוא לוהק לתפקיד קטן בסרט סודות אל איי. השתתפות בסרט הובילה אותו לקבלת תפקידי משנה בסרטים נוספים. בשנת 1998 גילם את קני בסרט הדרמה העצמאי "מסעדה" בכיכובו של אדריאן ברודי, ובסרט הפשע "נשיקת הבוגד" לצד אלן ריקמן. 
בשנת 2000 הוא שיחק בסרט "כוכב אדום" ובסרט "סאנסט סטריפ" בכיכובו של ג'ארד לטו. הוא שיחק בתפקיד מוביל בסדרה "הסניגור" במשך שלוש עונות החל מ-2001. הוא הופיע גם בסרטים "התכשיט" ו-"Land of the Dead".
ב־2005 בייקר שיחק בסרט האימה "הצלצול 2".
ב-2006 בייקר שיחק בסרט "Something New" בתור בריאן קלי, בסרט "השטן לובשת פראדה" ובתפקיד ראשי בסדרה קצרת הימים "סמית'". באותה שנה הוא גם שיחק בסרט "סקס ומוות 101".
בין השנים 2008–2015 שיחק בתפקיד הראשי בסדרה "המנטליסט". ב-2009, היה בייקר מועמד לפרס אמי ולפרס גלובוס הזהב על השתתפותו בסדרה, ובאותה שנה שיחק בסרט "נשים מסובכות". בשנת 2013 שיחק בקומדיה הבריטית "שנה גג" לצד רוז ביירן, וב-2018 שיחק בסרט "כאן ועכשיו".

חייו האישיים

ב-1998 נישא בייקר לשחקנית רבקה ריג. לזוג שלושה ילדים.
ג'מאל מארי

תיכונים ומכללות

מארי נולד בעיר קיצ'נר שבפרובינציית אונטריו, קנדה. אביו רוג'ר, יליד ג'מייקה, הצטיין בצעירותו באתלטיקה קלה וכשחקן כדורסל, ושיחק בין היתר מול לנוקס לואיס לפני שהפך למתאגרף מקצועי. אביו של ג'מאל אימן אותו מגיל צעיר לשחק כדורסל באמצעות תרגילים רבים, ביניהם אומנויות קונג פו ומדיטציה.
מארי למד בתחילה ב"תיכון גרנד ריבר" שבקיצ'נר, ועבר בהמשך לאקדמיית הספורט "אורנג'וויל פרפ" שבעיר אורנג'וויל, אונטריו. בקבוצת הכדורסל של האקדמיה, בה שימש אביו כעוזר מאמן, שיחק מארי לצד הפאוור פורוורד הדרום סודאני-אוסטרלי ת'ון מייקר, המועמד גם הוא לבחירה בדראפט 2016. בעונתו האחרונה בתיכון, 2014/2015, זומן להשתתף במשחק נייקי הופ סאמיט בו מתמודדים שחקני נבחרת ארצות הברית הצעירה מול שחקני תיכון מצטיינים מרחבי העולם. במשחק עצמו הוביל את קבוצת "העולם" לניצחון בתוצאה 103–101 כשקלע 30 נקודות וזכה בתואר ה-MVP של המשחק.
בסיום לימודיו התיכוניים בחר מארי ללמוד באוניברסיטת קנטקי תחת המאמן ג'ון קליפארי. בעונת הפרשמן שלו הוביל את קלעי קנטקי עם 20.0 נקודות בממוצע למשחק, אך הקבוצה הודחה כבר בסיבוב השני של טורניר אליפות המכללות כשהפסידה לאוניברסיטת אינדיאנה. בסיום אותה עונה הודיע כי החליט לוותר על המשך לימודיו באוניברסיטה לטובת התמודדות בדראפט ה-NBA‏ 2016.

קריירה ב-NBA

מארי נבחר בבחירה השביעית של דראפט ה-NBA לשנת 2016, על ידי קבוצת דנוור נאגטס. במשחק הכוכבים העולים של סוף-שבוע האולסטאר 2017 הוביל מארי את "נבחרת העולם" עם 36 נקודות ו-11 אסיסטים, וזכה בתואר ה-MVP של המשחק. בסיום עונתו הראשונה ב-NBA נבחר לחמישיית הרוקיז השנייה של העונה, לאחר שרשם ממוצעים של 9.9 נקודות ו-2.1 אסיסטים למשחק. בעונתו השנייה הפך לרכז הפותח הקבוע של הקבוצה, והציג שיפור ניכר כשקלע 16.7 נקודות בממוצע למשחק.
ב-5 בנובמבר 2018 קלע שיא קריירה של 48 נקודות במשחק מול בוסטון סלטיקס. בעונת 2018/2019 העפילה דנוור לשלב הפלייאוף, לראשונה מזה 6 עונות, ואף עלתה לסיבוב השני לאחר שגברה על סן אנטוניו ספרס (4–3) בסדרת הסיבוב הראשון. בסדרת חצי גמר המערב מול פורטלנד טרייל בלייזרס הפסידו הנאגטס בתוצאה 3–4, על אף יכולת טובה של מארי שקלע 23.6 נקודות למשחק לאורך הסדרה.

נבחרת לאומית

מארי יצג לראשונה את נבחרת קנדה בשנת 2013, בטורניר אליפות אמריקה עד גיל 16 שהתקיים באורוגוואי. לאורך הטורניר קלע מארי 17 נקודות בממוצע למשחק והוביל את נבחרתו למדליית הארד. בשנת 2015 שיחק עם הנבחרת הבוגרת בטורניר המשחקים הפאן-אמריקאיים, ועזר לקנדה לזכות במדליית הכסף כשהעמיד ממוצעים של 16.0 נקודות ו-2.4 אסיסטים למשחק.
מוהאג'רון

מוהאג'רון (בערבית: مهاجرون - מהגרים, תעתיק מדויק מערבית: "מהאג'רון") הוא כינויה של הקבוצה שיצאה עם מוחמד ממכה והתיישבה יחד איתו בעיר מדינה במסגרת ההג'רה בשנת 622.
חברי קבוצה זו נחשבים לחסידיו הראשונים של מוחמד, ויש להם גם הילה דתית מפני שהאמינו במוחמד בשעתו הקשה ביותר. על פי המסורת, הם החליטו להצטרף למוחמד על אף הסיכון הפיזי, החברתי והכלכלי שהיה בהצטרפות לקבוצה נרדפת. הם התנתקו מבני משפחתם, היגרו למדינה, ושם חברו לאנצאר, אחיהם לאמונה תושבי מדינה. שתי הקבוצות האלו, של המהגרים ממכה ושל התומכים ממדינה, יצרו יחד את האומה האסלאמית הצעירה. 
לאחר מות מוחמד נקבע כי הקריטריון המרכזי לבחינת המעמד של אדם בחברה המוסלמית יהיה הוותק שלו באסלאם: ככל שאדם קיבל עליו את האסלאם מוקדם יותר, כך זכה למעמד גבוה יותר. מכאן שהמוהאג'רון היו בעלי הייחוס הגבוה ביותר בחברה המוסלמית בראשיתה.
את העיקרון הזה קבע אבו בכר, חתנו של מוחמד ומוהאג'רון בעצמו. עם מותו של מוחמד, רצו בני האנצאר, מאמיניו שהצטרפו אל מוחמד במדינה, לבחור יורש למוחמד מקרבם. כנגדם, טען אבו בכר שאומנם האנצאר היו מסייעיו של מוחמד וסיפקו לו מקום מקלט, ולפיכך מגיע להם מקום של כבוד באומה האסלאמית, אך הזכאות לרשת את מוחמד מגיעה למהאג'רון, משום שהיו הראשונים לעבוד את אללה ולהאמין במוחמד כשליחו, ומשום שהם אלו שסבלו יחד איתו את הנידוי והרדיפות. 
ארבעת הח'ליפים הראשונים היו כולם מבני המוהאג'רון.